مت مردمکِ دیدہ میں سمجھو یہ نگاہیں مرزا غالب غزلیں
مت مردمک دیدہ میں سمجھو یہ نگاہیں 
ہیں جمع سویداۓ دل چشم میں آہیں 
کس دل پہ ہے عزم صف مژگان خود آرا 
آئینے کے پایاب سے اتری ہیں سپاہیں 
دیر و حرم آئینۂ تکرار تمنا 
واماندگی شوق تراشے ہے پناہیں 
جوں مردمک چشم سے ہوں جمع نگاہیں 
خوابیدہ بہ حیرت کدۂ داغ ہیں آہیں 
پھر حلقۂ کاکل میں پڑیں دید کی راہیں 
جوں دود فراہم ہوئیں روزن میں نگاہیں 
پایا سر ہر ذرہ جگر گوشۂ وحشت 
ہیں داغ سے معمور شقائق کی کلاہیں 
یہ مطلع اسدؔ جوہر افسون سخن ہو 
گر عرض تپاک جگر سوختہ چاہیں 
حیرت کش یک جلوۂ معنی ہیں نگاہیں 
کھینچوں ہوں سویداۓ دل چشم سے آہیں